Súradnice: 48°29′05″S 17°38′43″V﻿ / ﻿48,4847°S 17,6452°V﻿ / 48.4847; 17.6452

**Radošovský potok** je potok v regióne Dolné Považie, na území obcí Radošovce a Jaslovské Bohunice v okrese Trnava v Trnavskom kraji. Nachádza sa v geomorfologickom celku Podunajská pahorkatina. Ústi do Hornej Blavy. Má dĺžku 2,7 km. Rád toku V.

Začiatok
--------

Začína sa v 166 m n. m. na území obce Radošovce, na ráztoke Hornej Blavy nad severným okrajom intravilánu obce Radošovce, na východnom okraji poľa *Kopanice* (pole leží väčšou časťou už na území susednej obce Kátlovce). Je výsledkom rozvetvenia sa Hornej Blavy na dve ramená, ktoré pokračujú súbežne. Ľavé (severovýchodné) rameno nesie názov *Radošovský potok*.

Opis toku
---------

*Radošovský potok* (ľavé severovýchodné rameno Hornej Blavy) tečie územím Radošoviec okrajom intravilánu juhovýchodným smerom, v 166 m n. m. priteká k hornému (severozápadnému) okraju intravilánu obce Radošovce, v 162 m n. m. podteká cestu z južného okraja intravilánu časti obce *Paderovce* v obci Jaslovské Bohunice na južný okraj intravilánu obce Radošovce, v 159 m n. m. tesne pred opustením územia Radošoviec obteká samotu *Dolný mlyn*, v 159 m n. m. opúšťa územie obce Radošovce a vteká na územie obce Jaslovské Bohunice časť obce *Bohunice* v jej poľnohospodárskom extraviláne, v 159 m n. m. ústi do Hornej Blavy ako jej ľavostranný prítok. Pravé juhozápadné rameno Hornej Blavy tečie cez územie *Paderoviec* rovnobežne s *Radošovským potokom*, vteká na územie obce Jaslovské Bohunice časť obce *Bohunice* v jej poľnohospodárskom extraviláne, spája sa s Dubovským potokom, prudko sa stáča na východ, spája sa s *Radošovským potokom* (s ľavým, severovýchodným ramenom Hornej Blavy) a pod názvom Horná Blava pokračuje v juhovýchodnom smere.

*Radošovský potok* patrí do okresu Trnava v Trnavskom kraji. Nachádza sa v geomorfologickom celku Podunajská pahorkatina v geomorfologickom podcelku Trnavská pahorkatina. Nemá prítoky.

Pôvod názvu
-----------

Názov vodného toku *Radošovský potok* má pôvod v názve obce Radošovce, ktorej najstarší záznam sa viaže k roku 1216 *Radichov*, 1229 *Wradichov*, 1773 *Radossowcze*. Vodný tok sa začína na území obce Radošovce a preteká týmto územím. Pôvod názvu obce Radošovce je v domácej podobe *Radoš* niektorého zo starobylých slovanských predkresťanských osobných mien *Radim, Radimír, Radislav, Radivoj, Radomil, Radomír, Radoslav, Radovan*, niekdajšieho vlastníka alebo správcu pôvodnej osady alebo ináč spájanej osoby s osadou. Porovnaj aj domáce podoby osobných mien: *Drahoš - Drahoslav, Jaroš - Jaromír, Jaroslav, Miloš - Miloslav, Miroš - Miroslav*. Z toponyma Radošovce bolo po rozšírení o formant *-ský*, po systémovej redukcii o hlásky *-ce* a po kombinácii so všeobecným podstatným menom potok s významom *menší prirodzený vodný tok* utvorené dvojčlenné hydronymum atributívneho typu (dvojčlenný determinatívny názov so zhodou) zložené z prídavného mena a z podstatného mena *Radošovský potok* ako súčasť veľmi početnej skupiny názvov v slovenskej toponymii, najmä hydronymii. 
Názov vodného toku bol štandardizovaný v roku 2019.
V priestore slovenskej hydronymie vodných tokov hydronymum *Radošovský potok* je jedinečným hydronymom (august 2022).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  [cit. 2022-08-08.
2. ↑  Geografické názvy okresu Trnava A3. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-261/1984 zo 28.9.1984. 97 s. S. 39, 75. 79-901-85 (identifikačný kód tlačoviny z obdobia pred ISBN).
3. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2022-08-08]
4. ↑  Názvy vrchov a dolín Slovenskej socialistickej republiky A 6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 14, 141. 079-902-87 NVA (identifikačný kód tlačoviny z obdobia pred ISBN)
5. ↑  Priebeh Radošovského potoka v Základnej báze údajov geografického informačného systému ZB GIS. Dostupné on-line na  [cit. 2022-08-08]
6. ↑  Miroslav Kropilák. *Vlastivedný slovník obcí na Slovensku*. 1. vyd. Bratislava : Veda vydavateľstvo Slovenskej akadémie vied, 1978. 517, 2. diel s. S. 469.
7. ↑  Milan Majtán; Matej Považaj. *Meno pre naše dieťa*. 1. vyd. Bratislava : Obzor, 1983. 197 s. 65-003-83 (identifikačný kód tlačoviny z obdobia pred ISBN). S. 13-16, 82.
8. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 22, 24, 25, 57, 61, 127, 142.
9. ↑  Rozhodnutie Úradu geodézie, kartografie a katastra Slovenskej republiky č. P-8786/2019 zo dňa 20.12.2019 o štandardizácii 49 názvov vodstva z okresu Trnava. Spravodajca ÚGKK SR, 2020, ročník 52, čiastka 1, s. 14 - 15. Dostupné online  [cit. 2022-08-08.].

| * z
* d
* u
Vodné toky v povodí **Hornej Blavy** |
| --- |
| *Horná Blava* → *Horný Dudváh* → *Váh* → *Dunaj* |
| Vodné toky | 
Dechtický kanál · 
Dubnícky potok · 
Dubovský potok · 
Hlavina · 
**Horná Blava** · 
Jaseňový potok · 
Kotlovina · 
Mariáš · 
Mníšsky jarok · 
Planinka · 
Radošovský potok · 
Suchý potok · 
Šlahorovský jarok · 
Vanigovský kanál · 
Vrbovec
 |
| Vodné plochy | 
Dechtické rybníky · 
Vodná nádrž Dolné Dubové
 |